KTB ลุ้นกำไรไตรมาส 4/61 โตทะลัก 8.2 พันลบ. โบรกฯเชียร์ “ซื้อ” อัพเป้า 23 บ.
KTB ลุ้นกำไรไตรมาส 4/61 โตทะลัก 8.2 พันลบ. โบรกฯเชียร์ "ซื้อ" อัพเป้า 23 บ.
16 ม.ค. 2562

“ข่าวหุ้นธุรกิจออนไลน์” ได้ทำการสำรวจข้อมูลและบทวิเคราะห์ ธนาคารกรุงไทย จำกัด (มหาชน) หรือ KTB หลังนักวิเคราะห์มีการประเมินว่าธนาคารจะรายงานผลการดำเนินงานประจำไตรมาส 4/61 และประจำปี 2561 ออกมาในสัปดาห์นี้ และมีกำไรเติบโตอย่างโดดเด่น
โดยนักวิเคราะห์ บล.ฟินันเซีย ไซรัส ระบุในบทวิเคราะห์ คาดการณ์กำไรสุทธิในช่วงไตรมาส 4/61 ที่ระดับ 8.2 พันลบ. เพิ่มขึ้น 4% จากไตรมาสก่อน และเพิ่มขึ้น 69% เทียบกับปีก่อนหน้า
ทั้งนี้ คาดว่า KTB จะเพิ่มส่วนผสมของสินเชื่อรายย่อยให้มากขึ้น เนื่องจากเห็น NIM ที่ฟื้นตัวขึ้นในช่วงไตรมาส 3/61 มาอยู่ที่ 3.15% เนื่องจาก High-Yield loan ที่เติบโตขึ้น และคาดว่าจะทรงตัวในไตรมาส 4/61 ตามการคาดการณ์สินเชื่อในไตรมาส 4/61 ที่น่าจะเติบโต 0.75% จากไตรมาสก่อน และเติบโต 3% เทียบกับปีก่อนหน้า (ปรับลดจากประมาณการเดิมที่คาดเติบโต 5% จากปีก่อน)
นอกจากนี้คาดการณ์ Credit cost ที่ 1.25% ใกล้เคียงกับไตรมาสก่อน โดยคาดว่า KTB ไม่จำเป็นต้องมี Extra reserve ในไตรมาสนี้ ตามประเด็นคุณภาพสินเชื่อที่คลายตัวลง
สำหรับประเด็น AQ ทาง KTB แจ้งว่าน่าจะได้รับการชำระหนี้ต้นปี 2562 มูลหนี้รวม 8 พันลบ. ซึ่งจะรับรู้เป็นรายได้หนี้สูญรับคืนราว 4 พันลบ. (ราว 12% ของรายได้ดอกเบี้ยประจำไตรมาสและราว 3% ของรายได้รวมประจำปี) ที่เหลือรับเป็นเงินสำรองหนี้สูญกลับคืนมา ซึ่งคาดว่าจะส่งผลต่อ Coverage ratio เพิ่มขึ้นราว 4-5% ของ NPL (จาก 123% ในช่วงไตรมาส 3/61 เป็น 128%)
อย่างไรก็ตาม ธนาคารคาดว่ารายได้ที่รับรู้มาจะได้รับการชดเชยจากค่าใช้จ่ายด้าน IT ที่เพิ่มขึ้น หากกำไรไตรมาส 4/61 เป็นไปตามที่คาด จะทำให้กำไรสุทธิปี 2561 อยู่ที่ 30,500 ล้านบาท เพิ่มขึ้น 36% จากปีก่อน ปรับขึ้นจากเดิม 3.4% เนื่องจากค่าใช้จ่ายตั้งสำรองฯ ที่น้อยกว่าที่คาดไว้
นอกจากนี้ ปรับราคาเหมาะสมปี 2562 ขึ้นเป็น 23 บาท และคงคำแนะนำ “ซื้อ” โดยระยะสั้นคาดว่า KTB น่าจะมีกำไรสุทธิไตรมาส 4/61 ที่ดีที่สุดในปีที่ราว 8.2 พันลบ. เพิ่มขึ้น 4% จากไตรมาสก่อน และเติบโต 69% จากปีก่อน เนื่องจาก NIM ที่ฟื้นตัวขึ้นและการตั้งสำรองฯที่น้อยลง คุณภาพสินเชื่อที่ดีขึ้นทำให้การตั้งสำรองฯผ่อนคลายลง